**LAKOSSÁGI TÁJÉKOZTATÓ**

**BALATONRENDES KÖZSÉG KÖRNYEZETI ÁLLAPOTÁRÓL**

A környezet védelmének általános szabályairól szóló 1995. évi LIII. törvény 46. § (1) bekezdésének e) pontja és az 51. § (3) bekezdése írja elő az önkormányzat feladatának a környezet állapotának értékelését, elemzését és a lakosság évente egyszeri tájékoztatását.

Balatonrendes Község levegőjét a 4/2002. (X.7.) KvVM rendelet a 10. légszennyezettségi zónába sorolja, vagyis a szennyezőanyagok közül a kén‐dioxid, nitrogén‐dioxid, szénmonoxid és benzol mennyisége az alsó vizsgálati küszöböt nem haladja meg, a szilárd légszennyező anyagok mennyisége a felső és az alsó vizsgálati küszöb között van.

Helyi rendelet jelenleg még lehetőséget nyújt a kerti hulladék kizárólag október 1-től a következő év április 30-ig terjedő időszakban égethető, belterületi ingatlanok területén hétfőn és szerdán 16.00 – 22.00 óra és szombaton 8.00-12.00 óra között. Mivel ez az egyik legnagyobb légszennyezést okozó tevékenység, ezért célszerű lenne, ha ez megszűnne, de ez csak oly módon lehetséges, ha a lakossági hulladékszállítást végző szolgáltató biztosítaná a vele szerződésben álló ingatlantulajdonosok részére a zöld hulladék gyűjtését és elszállítását. Ezzel kapcsolatban több körben egyeztettünk a hulladékszállítást végző NHSZ Tapolca Kft-vel, de sajnos elszállítást nem végeznek, arra hivatkozva, hogy 20 km-en belül található a telephelyük és a szerződő partnerek részére ingyenesen biztosítják a beszállítás lehetőségét.

Nagy zajkibocsátással működő ipari vagy mezőgazdasági üzem a területen nem található, a zajterhelés forrása a közúti közlekedés, amely a településen áthaladó 71-es számú főúton olykor, főleg a nyári időszakban megnövekedett személyautó‐forgalom, teherautók, illetve kamionok okozzák.

A 27/2006. (II.7.) kormány rendelet alapján a település nitrátérzékeny terület, ennek megfelelően a „helyes mezőgazdasági gyakorlat” előírásait be kell tartani, és alkalmazni kell a településen gazdálkodóknak.

A településen a vezetékes ivóvízellátás megoldott, a vízellátó hálózat 100%‐os szintre kiépítettnek tekinthető, az ivóvízvezeték minden utcában kiépült, az ellátás regionális hálózatról történik, az ellátást a DRV ZRT végzi. Azonban a megnövekedett fogyasztó szám eredményeként nyári időszakban jelentős nyomáscsökkenés tapasztalható, a település magasabb részein, sajnos előfordult már a téli időszakban is. A szolgáltató felé jeleztük, de megkeresésünkre azt a választ kaptuk, hogy „*az előírt minimum 1,5 Bar nyomást egy fogyasztó kivételével mindenhol teljesíteni tudta társaságunk”.*

Balatonrendes területén a villamos energia szolgáltatója az E-ONÉszak‐dunántúli Áramszolgáltató Zrt. A terület villamosenergia‐ellátása 100%‐osnak minősíthető. A térség villamosenergia ellátását a 120 kV‐os Litér‐Keszthely gerincvezeték biztosítja. A fejlesztési területek ellátása a meglévő települési hálózatokról biztosítható, azonban a transzformátorállomások bővítése szükséges.

Továbbra is nagy gondot jelent a környezetre a rengeteg illegális hulladék elhelyezés az állampolgárok részéről, mely az üdülő szezon kezdetétől minden héten plusz feladatokat és költségeket ró az önkormányzatra.

A település környezeti állapotának fejlesztési céljaként fontos lenne a csapadékvíz-elvezető rendszer kiépítésének teljes körű tétele, a meglévő rendszerek mederrendezése, de ezt sajnos Balatonrendes bevételei nem teszik lehetővé. Így csak abban reménykedhetünk, hogy a közel jövőben esetlegesen pályázati forrásból megvalósítható. Közlekedés szempontból kiemelt feladat a kerékpárút kiépítése, mely valószínűsíthetően a közel jövőben állami beruházásban megvalósul. Fontos a településen áthaladó 71-es számú főúton gyalogátkelőhelyek létesítése, melynek megvalósításához az önkormányzatnak továbbra is szüksége lenne pályázati forrás igénybevételére, melyre az elmúlt időszakban sajnos nem volt lehetőség. Azonban a tervezési folyamatot a közel jövőben szeretnénk elindítani, hogy legalább egy esetleges pályázathoz kész tervekkel rendelkezzünk.

**B a l a t o n r e n d e s**, 2019. június 3.

**Fuchs Henrik**

polgármester